1984R3440 — SL — 19.02.2007 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA KOMISIJE (EGS) št. 3440/84

z dne 6. decembra 1984

o pritrditvi naprav na vlečne mreže, danske potegalke in podobne mreže







KOMISIJA EVROPSKIH SKUPNOSTI JE ob upoštevanju Pogodbe o ustanovitvi Evropske gospodarske skupnosti, ob upoštevanju Uredbe Sveta (EGS) št. 171/83 z dne 25. januarja 1983 o nekaterih tehničnih ukrepih za ohranjanje ribolovnih virov ( 1 ), kakor je bila nazadnje spremenjena z Uredbo (EGS) št. 2664/84 ( 2 ), zlasti člena 21 Uredbe, ker člen 7 Uredbe (EGS) št. 171/83 prepoveduje uporabo kakršne koli naprave, s katero bi se oko kjerkoli na ribiški mreži zaprlo ali drugače zmanjšalo; ker v skladu s členom 2 Uredbe (EGS) št. 171/83 te določbe veljajo samo za vlečne mreže, danske potegalke in podobne mreže; ker člen 7 Uredbe (EGS) št. 171/83 predvideva, da je vsako pritrditev naprav na mreže potrebno odobriti; ker je treba opredeliti nekatere dele vlečne mreže; ker ni treba prepovedati pritrjevanja naprav na vlečne mreže, če gre za lov na vrste, za katere Uredba (EGS) št. 171/83 ne navaja najmanjše velikosti očesa; ker se lahko odobri uporaba nekaterih naprav, ki omogočajo zmanjšanje obrabe in trganja vlečnih mrež, danskih potegalk ali podobnih mrež, ojačenje takšne mreže, omejitev pobega ulova v sprednji del takšnih mrež ali izboljšanje njihove učinkovitosti in varne uporabe; ker je spodnja torna zaščita namenjena temu, da prepreči obrabo in trganje spodnje strani vlečne mreže; ker je zgornja torna zaščita namenjena temu, da prepreči obrabo in trganje zgornjih ali stranskih ploskev vreče, če bi se zadnji del vlečne mreže med ribolovom zvijal okoli svoje osi; ker je ojačevalna vreča namenjena temu, da ojača vrečo in prepreči, da le-ta ne bi počila, ko se napolni z ribami in se vlečna mreža izvleče na krov; ker je zaščitni pas namenjen temu, da prepreči, da dvižno streme ne bi strgalo mrežo vreče; ker je zaporna vrv vreče namenjena, da vrečo zapre; ker se lahko omejena dolžina najbolj zadnjega dela vreče zloži v samo odprtino vreče, da omogoči boljše zapiranje vreče; ker je dvižno streme namenjeno temu, da stisne zadnji del vreče in s tem olajša dviganje na krov; ker je streme namenjeno temu, da omeji razširitev premera vreče; ker je zaklopnica namenjena temu, da ulovu omogoči prehod iz sprednjega dela v zadnji del vlečne mreže ter hkrati prepreči njegovo vračanje; ker je izločevalna mreža namenjena selektivnemu ulovu rib, kozic in drugih vrst; ker je ojačevalna vrv namenjena ojačanju vlečne mreže ali preprečevanju, da kamni in odpadki ne bi zašli v vrečo; ker je „torquette“ namenjen boljšemu zapiranju vreče z zaporno vrvjo vreče; ker je hlačasta vreča namenjena temu, da zmanjša nevarnost popolne izgube ulova pri ribolovu na neravnem dnu; ker je v ta namen treba sestaviti nekatera podrobna pravila v zvezi s temi napravami in zlasti njihovimi tehničnimi opisi ter opredeliti pogoje, v katerih se lahko uporabljajo; ker se lahko po potrebi sprejmejo odstopanja od te uredbe, ki zajemajo posebne primere; ker so ukrepi iz te uredbe v skladu z mnenjem Upravljalnega odbora za ribolovne vire, SPREJELA NASLEDNJO UREDBO:







Člen 1

V tej uredbi beseda „vlečna mreža“ ustreza izrazom „vlečna mreža, danska potegalka ali podobna mreža“.

Člen 2

Tehnični izrazi, ki so uporabljeni v tej uredbi ali opisujejo nekatere naprave ali konstrukcije, ki so običajno sestavni del vlečne mreže oziroma se uporabljajo skupaj z njo, so opredeljeni v Prilogi.

Člen 3

Členi 4 do 15 vsebujejo opredelitve nekaterih naprav, ki se lahko pritrdijo na vlečne mreže in lahko zaprejo očesa na katerem koli delu vlečne mreže ali zmanjšajo velikost očesa, kakor tudi pogoje, v katerih se lahko uporabijo.

Člen 4

Spodnja torna zaščita

1. Spodnja torna zaščita je narejena iz kakršnih koli kosov platna, mreže ali drugega materiala.

2. Hkrati se lahko uporablja več spodnjih tornih zaščit, ki se lahko prekrivajo.

3. Spodnje torne zaščite se lahko pritrdijo samo na zunanji del vlečne mreže in samo na spodnjo polovico katerega koli njenega dela. Pritrdijo se lahko samo s sprednjimi in stranskimi robovi.

4. Če se uporabljajo ojačevalne vreče ali zaščitni pasovi, se lahko spodnja torna zaščita pritrdi samo na zunanji del ojačevalnih vreč ali zaščitne pasove, in sicer na način, določen v odstavku 3.

Člen 5

Zgornja torna zaščita

1. Dovoljeno je uporabljati enega od obeh tipov zgornje torne zaščite, označenih kot tip A in tip B.

2. Zgornja torna zaščita tipa A je lahko narejena iz kakršnega koli pravokotnega kosa mrežnega materiala, ki ima mrežno oko vsaj tako veliko, kot je velikost očesa vreče. Je vsaj en in polkrat širša od vreče, ki jo pokriva, pri čemer se takšne širine izmerijo navpično na vzdolžno os vreče. S svojimi sprednjimi in stranskimi robovi je lahko pritrjena samo na zgornjo polovico zunanjega dela vreče. Če je na vrečo pritrjeno dvižno streme, je zgornja torna zaščita pritrjena tako, da ne sega več kot štiri očesa pred zadnje dvižno streme. Če na vrečo ni pritrjeno dvižno streme, je zgornja torna prevleka pritrjena tako, da ne pokriva več kot zadnjo tretjino vreče. V obeh primerih se zgornja torna zaščita konča vsaj štiri očesa pred zaporno vrvjo vreče.

3. Zgornja torna zaščita tipa B je lahko narejena iz kakršnega koli pravokotnega kosa mrežnega materiala, ki mora biti narejena iz vrvi z enakim premerom, kot ga ima vrv, iz katere je narejena vreča, in mora imeti oko vsaj dvakrat večje od očesa vreče. Lahko popolnoma pokriva zgornjo polovico vreče v ožjem pomenu; lahko je pritrjena samo vzdolž svojih štirih robov tako, da na mestih pritrditve, ploskev vsakega očesa sovpada z dvema ploskvama očes vreče.

4. Prepovedano je uporabljati več zgornjih tornih zaščit hkrati.

▼M1

5. Prepovedano je uporabljati zgornjo torno zaščito skupaj z ojačevalnimi mrežami, razen pri vlečnih mrežah, pri katerih je oko veliko 60 milimetrov ali manj.

▼M2

6. Ne glede na odstavek 1 je v Skagerraku in Kattegatu prepovedano uporabljati zgornjo torno zaščito tipa A.

7. V Skagerraku in Kattegatu je prepovedano pritrditi zgornjo torno zaščito na vlečne mreže, ki imajo oko večje od 70 milimetrov.

▼M2

Člen 6

Ojačevalna vreča

1. Ojačevalna vreča je valjast kos mrežnega materiala, ki popolnoma obdaja vrečo vlečne mreže in se lahko nanjo pritrdi v presledkih. Ima vsaj takšne mere (dolžina in širina), kot jih ima tisti del vreče, na katero je pritrjena.

2. Določbe odstavkov 3 in 4 ne veljajo v Skagerraku in Kattegatu.

3. Prepovedano je uporabljati več kot eno ojačevalno vrečo, razen če je pritrjena na vlečne mreže, ki imajo oko veliko 60 milimetrov ali manj, pri katerih se lahko uporabljata dve ojačevalni vreči.

4. Oko je vsaj dvakrat večje od očesa vreče. Če se uporabi druga ojačevalna vreča, je največja velikost očesa 120 milimetrov.

5. Določbe odstavkov 6, 7, 8 in 9 veljajo samo v Skagerraku in Kattegatu.

6. Prepovedano je pritrditi zgornjo torno zaščito na vlečne mreže, ki imajo oko večje od 70 milimetrov.

7. Prepovedano je uporabljati ojačevalno vrečo in zgornjo torno zaščito hkrati.

8. Prepovedano je uporabljati ojačevalno vrečo, ki ima oko manjše od 80 milimetrov.

9. Prepovedano je uporabljati več kot eno ojačevalno vrečo, razen če je pritrjena na vlečne mreže, ki imajo oko manjše od 16 milimetrov, pri katerih se lahko uporabljata dve ojačevalni vreči. Ne glede na odstavek 8 je lahko oko ene od teh ojačevalnih vreč manjše od 80 milimetrov, vendar ne manj od 35 milimetrov.

10. Prepovedano je uporabljati ojačevalno vrečo, ki sega pred vrečo.

11. Če je ojačevalna vreča sestavljena iz odsekov valjaste mreže, se odseki na mestih pritrditve ne smejo prekrivati za več kot štiri očesa.

12. Ojačevalne vreče, pritrjene na vlečne mreže, pri katerih je oko večje od 60 milimetrov, ne segajo več kot dva metra pred zadnje dvižno streme.

13. Ne glede na odstavek 1 se lahko ojačevalne vreče, ki so manjše od vreče, pritrdijo na mreže, ki imajo oko veliko 60 milimetrov ali manj.

▼B

Člen 7

Zaščitni pas

1. Zaščitni pas je kratek valjast kos mrežnega materiala z enakim obsegom, kot ga ima vreča ali morebitne ojačevalne vreče, ki na mestih, kjer je pritrjeno dvižno streme, obdaja vrečo ali ojačevalne vreče.

2. Prepovedano je uporabljati zaščitni pas, če dvižno streme ni pritrjeno na vrečo.

3. Prepovedano je uporabljati zaščitni pas, ki je daljši od enega metra.

4. Zaščitni pas se lahko pritrdi samo pred vsakim dvižnim stremenom ali za njim.

5. Oko zaščitnega pasu je vsaj tako veliko kot oko vreče.

6. Obod zaščitnega pasu se primerja z obodom vreče ali morebitnimi ojačevalnimi vrečami tako, da se jih raztegne z enako silo.

Člen 8

Zaporna vrv vreče

1. Zaporna vrv vreče je vrv, ki omogoča zapiranje zadnjega dela vreče in/ali ojačevalnih vreč bodisi z vozlom, ki se lahko z lahkoto odveže, bodisi z mehansko napravo.

2. Zaporna vrv vreče se pritrdi na razdalji ne več kot en meter od zadnjih očes vreče, ki se lahko zložijo v vrečo. Če pa je pritrjena „torquette“ v skladu s členom 14, vrv vreče poteka skozi najbolj zadnja očesa vreče.

3. Na eni vlečni mreži se lahko uporabi več zapornih vrvi vreče. Zaporna vrv vreče ne sme zajeti spodnje ali zgornje torne zaščite.

▼M3

4. Z odstopanjem od določb iz odstavka 2 lahko plovila, ki uporabljajo sisteme za črpanje na krov, pritrdijo zaporno vrv vreče na razdalji ne več kot 10 m od zadnjih očes vreče, ko lovijo z vlečnimi mrežami z očesom, ki ni večje od 70 mm.

▼B

Člen 9

Dvižna stremena

1. Dvižno streme je kos vrvi ali kabla, ki narahlo obkroža obod vreče ali morebitne ojačevalne vreče in ki je nanjo pritrjeno z zankami ali obroči. Hkrati se lahko uporabi več dvižnih stremen.

2. Njihova najmanjša dolžina ustreza istim pravilom, kot veljajo za stremena iz člena 10, z izjemo, da je dvižno streme, ki je najbližje zaporni vrvi vreče, lahko krajše.

Člen 10

Stremena

1. Stremena so vrvi v obliki obroča, ki v enakomernih presledkih obkrožajo vrečo ali ojačevalno vrečo in so nanjo pritrjena.

2. Dolžina stremena ne sme biti manjša od 40 % oboda vreče, pri čemer se obod izračuna kot rezultat števila očes v obodu vreče, pomnoženega z dejansko velikostjo očesa, razen za najbolj zadnje streme, ki se imenuje „zadnje streme“, če ni pritrjeno več kot dva metra od očes zaporne vrvi vreče, ki so izmerjena, ko so očesa raztegnjena po dolgem.

3. Razdalja, ki ločuje dve zaporedni stremeni, ni krajša od enega metra.

4. Streme lahko obkroža ojačevalne vreče, vendar ne sme obkrožati zgornje ali spodnje torne zaščite.

Člen 11

Zaklopnica

1. Zaklopnica je kos mreže, ki ima oko vsaj tako veliko, kot ga ima vreča, in je pritrjeno na notranji del vlečne mreže tako, da omogoča prehod ulova iz sprednjega dela v zadnji del vlečne mreže, vendar preprečuje, da bi se vračal.

2. Zaklopnica je pritrjena na njen sprednji del in se lahko pritrdi s stranskimi robovi znotraj vreče ali pred njo.

3. Razdalja, ki povezuje mesto, kjer je zaklopnica pritrjena spredaj, in zadnji del vreče, je vsaj trikrat daljša od dolžine zaklopnice.

▼M2

4. V Skagerraku in Kattegatu dolžina zaklopnice ne segajo več kot 20 očes v vrečo.

▼B

Člen 12

Izločevalna mreža

1. Izločevalna mreža je kos mrežnega materiala, pri katerem je oko vsaj dvakrat večje od velikosti očesa vreče.

2. Izločevalna mreža se pritrdi znotraj vlečne mreže pred vrečo in ne sme segati v vrečo za več kot tretjino dolžine vreče.

Na vlečno mrežo se lahko pritrdi na vseh robovih.

3. Hkrati se lahko uporabljata največ dve izločevalni mreži, če sta pritrjeni na zgornjo in spodnjo polovico vlečne mreže ter se na nobenem mestu ne prekrivata.

Člen 13

Ojačevalne vrvi

1. Ojačevalna vrv je vsaka vrv, ki ni vezna vrv, pritrjena na kateri koli del vlečne mreže.

2. Prepovedano je pritrditi ojačevalne vrvi znotraj vreče.

Člen 14

„Torquette“

1. „Torquette“ je kos mrežnega materiala, ki je pritrjen znotraj vreče na njenem zadnjem delu. „Torquette“ se lahko zloži v vrečo.

2. Oko ne sme biti manjše od velikosti očesa vreče.

3. „Torquette“ se pritrdi samo s sprednjim robom in ne sega naprej več kot zadnjih pet očes vreče, zadaj pa ne sme segati več kot 1 meter od zadnjega konca zadnjih očes vreče.

Člen 15

Sredinsko šivanje hlačaste vreče

Očesa se lahko šivajo skupaj, da ustvarijo hlačasto vrečo, tako da se po dolgem združita zgornja in spodnja polovica vreče.

Člen 16

Ta Uredba začne veljati trideseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.









PRILOGA

Definicije nekaterih tehničnih izrazov, naprav ali konstrukcij, ki so običajno sestavni del vlečne mreže oziroma se uporabljajo skupaj z njo

Vreča:

Vreča je najbolj zadnji del vlečne mreže, ki je valjaste oblike, to pomeni, da je obod vsepovsod enak, ali zožene oblike.

Vreča je zgrajena iz vreče v ožjem pomenu in njenega podaljška.

Vreča v ožjem pomenu:

Vreča v ožjem pomenu je zgrajena iz ene ali več ploskev (kosov mrežnega materiala) z enako velikimi očesi, ki so prišite druga na drugo vzdolž njihovih stranic v osi vlečne mreže tam, kjer se lahko pritrdi tudi vezna vrv.

Podaljšek vreče:

Podaljšek vreče je sestavljen iz ene ali več ploskev, nameščenih neposredno pred vrečo v ožjem pomenu.

Ojačevalna spona:

Ojačevalni šiv je narejena iz nizov očes, zašitih skupaj, da ojačajo mrežo.

Vezna vrv:

Vezna vrv je opredeljena kot vrv, ki poteka vzdolž stičišča med dvema ploskvama mrežnega materiala v smeri osi vlečne mreže.

Plovec:

Plovec je plavajoča enota, ki je namenjena dvigovanju ali označevanju položaja vlečne mreže ali obojemu.

Zmaj:

Zmaj je enota, namenjena dvigovanju vlečne mreže.

Elektro-mehanske naprave:

Naprave, na primer tiste, ki dajejo podatke o položaju mreže v vodi in stopnjo, do katere je mreža napolnjena.